Valiant Swart gesels met Chanette Paul oor Meetsnoer by US Woordfees | LAPA Uitgewers
Valiant Swart gesels met Chanette Paul oor Meetsnoer by US Woordfees
by Suzann on Mar 14th, 2011 Tweet
Chanette Paul het Saterdag by die US Woordfees met Valiant Swart oor Meetsnoer, die vierde boek in haar Gys Niemand-spanningsreeks gesels. Swart het haar oor onder meer die reeks, haar lesers en navorsing uitgevra.
Paul het bekend geword as 'n skrywer van romantiese fiksie, en haar lesers is hoofsaaklik vroue. "Omdat ek mans nie baie goed verstaan nie, skryf ek uit die oogpunt van die vrou vir vroue", het Paul geskerts, maar sy het gesê dat haar getal manslesers veral met die Gys Niemand-reeks begin toeneem het.
Oor die omvattende navorsing wat Paul vir Meetsnoer, en eintlik die hele reeks moes doen, het sy gesê daar bestaan 'n simbiotiese verhouding tussen die navorsing en die storie. Dit is egter nodig dat die storie nie tussen die navorsing verdwyn nie. "Jou storie is jou baas, nie jou navorsing nie", het Paul beklemtoon.
Paul het vertel sy skryf op haar beste wanneer sy kan weggaan en haar kan afsonder van onderbrekings. Hoewel dit 'n "selfsugtige net-gaan-skryf-ding-is", is dit noodsaaklik, meen sy. "Jou storie verdien dit."
Die vyfde en laaste boek in die Gys Niemand-reeks, verskyn in Junie. Daar bestaan nie 'n moontlikheid van 'n sesde boek nie, en lesers sal van die karakters moet afskeid neem – "ek en Gys het gegroet", het Paul bevestig.
Tags: Afrikaans, Chanette Paul, Crime, Events, Fiction, Gys Niemand, LAPA Uitgewers, Liefdesromans, Meetsnoer, Misdaadfiksie, South Africa, Spanningsverhale, Valiant Swart, Woordfees